stanford-oval/wikipedia huggingface dataset:
ליל נאז X

| --- | --- |

 לידה:  9 באפריל 1999 (בן 25) אטלנטה, ג'ורג'יה, ארצות הברית 
 שם לידה:  Montero Lamar Hill 
 שם במה:  Lil Nas X 
 מוקד פעילות:  ארצות הברית 
 תקופת הפעילות:  מ-2018
 מקום לימודים:  תיכון לית'יה ספרינגס, אוניברסיטת מערב ג'ורג'יה 
 סוגה:  מוזיקת היפ הופ, מוזיקת פופ, רוק, טראפ, פופ ראפ, קאנטרי ראפ, פופ רוק 
 סוג קול:  טנור 
 שפה מועדפת:  אנגלית 
 חברת תקליטים:  קולומביה רקורדס 
 פרסים והוקרה:  פרס המוזיקה האמריקאית לשיר הראפ/היפ-הופ האהוב ביותר (2019)  Teen Choice Award for Choice Music – R&B/Hip-Hop Song (2019)  פרס המוזיקה של MTV אירופה לווידאו הטוב ביותר (2021)  טיים 100 (2021)  פרס הווידאו קליפים של MTV לבימוי הטוב ביותר (2019)  פרס גראמי להופעת פופ לדואט או להקה (2020)  פרס גראמי לווידאו קליפ (2020)  Premios Odeón 
 www.welcometomontero.com
 פרופיל ב-IMDb
 
מונטרו לאמאר היל (באנגלית: Montero Lamar Hill; נולד ב-9 באפריל 1999) המוכר בשם הבמה ליל נאז X‏ (Lil Nas X) הוא ראפר, זמר וכותב שירים אמריקאי.
התפרסם בזכות סינגל הבכורה שלו "Old Town Road" מז'אנר הקאנטרי ראפ שזכה לפופולריות רבה והגיע למקום הראשון במצעד הבילבורד הוט 100. לאחר 13 שבועות במקום הראשון הוכתר השיר לשיר ההיפ הופ שהחזיק במשך הזמן הארוך ביותר במקום הראשון וב-30 ביולי 2019 הפך לשיר שנמצא במקום הראשון בזמן הארוך ביותר בהיסטוריה של המצעד, 19 שבועות. בנוסף, השיר "Old Town Road" הגיע למקום הראשון במצעד הרולינג סטון טופ 100 בשנתו הראשונה של המצעד. ב-21 ביוני 2019 הוציא את מיני-אלבום הבכורה שלו בשם, 7.
נאז X היה האמן הזכר בעל המועמדויות הרבות ביותר בטקס פרסי הגראמי ה-62, בו הוא זכה בפרס עבור "הווידאו קליפ הטוב ביותר" ו"ביצוע הפופ הטוב ביותר של צמד/להקה". השיר "Old Town Road" העניק לו גם שני פרסי MTV כולל שיר השנה ואת פרס המוזיקה האמריקאית עבור שיר הראפ/היפ-הופ האהוב ביותר; נאז X הוא גם האמן הלהט"בי השחור הראשון שזכה בפרס של איגוד מוזיקת הקאנטרי. מגזין טיים בחר בו לאחד מתוך 25 האנשים המשפיעים ביותר באינטרנט לשנת 2019, והוא נכלל ברשימה פורבס 30Under30 בשנת 2020.
קריירה

היל אמר כי החל לבודד עצמו מ"פעילות מחוץ לשיעורים" במהלך שנות העשרה. הוא בילה כמויות גדולות של זמן ברשת בתקווה לבנות אישיות אינטרנטית לקידום עבודתו, אך לא היה בטוח במה להתמקד באופן יצירתי. בראיון לרולינג סטון הצהיר: "עשיתי סרטוני קומדיה בפייסבוק, אחר כך עברתי לאינסטגרם ואז קפצתי לטוויטר. זה היה המקום הראשון בו יכולתי להיות ויראלי".
בשנת 2018, הוציא את המיקסטייפ הראשון שלו, Nasarati. באותה השנה, הוציא את שיר הראפ-קאנטרי, "Old Town Road". תחילה, השיר הפך לתופעת אינטרנט וזכה להצלחה בעיקר בפלטפורמת שיתוף הווידאו טיקטוק. באפריל 2019, פרסם היל רמיקס לשיר בהשתתפות זמר הקאנטרי בילי ריי סיירוס, שזכה אף הוא להצלחה והגיע למקום הראשון במצעד הבילבורד הוט 100, ושהה בו במשך 15 שבועות ברציפות, ובכך שבר את שיא מספר השבועות הרב ביותר במקום הראשון במצעד. בנוסף, השיר זכה בפרסי גראמי בקטגוריות "ביצוע הפופ הטוב ביותר של צמד/להקה" ו"הווידאו קליפ הטוב ביותר" בטקס פרסי גראמי ה-62.
ב-21 ביוני 2019, הוציא את מיני-אלבום הבכורה שלו, 7, שכלל, בין היתר, את השירים "Old Town Road"‏, "Panini" ו-"C7osure (You Like)". האלבום הגיע בשיאו למקום השני במצעד הבילבורד 200 ואף הועמד לפרס גראמי לאלבום השנה בטקס פרסי גראמי ה-62.
בשנת 2020 הוציא את הסינגל "Holiday". במרץ 2021 הוציא את הסינגל המוביל מתוך אלבום הבכורה שלו, "Montero (Call Me by Your Name)". השיר היה לשירו השני שהגיע למקום הראשון במצעד הבילבורד הוט 100. במאי 2021 הוציא את הסינגל השני מתוך האלבום, "Sun Goes Down". ביולי 2021 הוציא את הסינגל השלישי מתוך האלבום "Industry Baby".
ב-15 בנובמבר 2024, השיק את הסינגל "Light Again" שבו הוא מציג עצמו כ"מלך והליצן" של מוזיקת הפופ, עם הפקה בהשראת מוזיקת האוס. מאוחר יותר באותו החודש, פרסם סינגל בשם "Need Dat Boy" שיצא ב-22 בנובמבר 2024. בעטיפת הסינגל, הוא מצולם ברכב יחד עם זמר ה-R&B דסטין קונרד.
ב-9 במרץ 2025, הכריז על יציאת השיר "Dreamboy" כהפתעה וכי שיר נוסף בשם "Hotbox" צפוי לצאת ביום שישי שלאחריו. שני השירים הם חלק מאלבומו השני, שגם הוא ייקרא Dreamboy.
חיים אישיים

ב-30 ביוני 2019, היום האחרון של חודש הגאווה בארצות הברית, נאז X יצא מהארון כהומוסקסואל בחשבון הטוויטר שלו.
דיסקוגרפיה > אלבומי אולפן

2021: Montero
2025: Dreamboy
דיסקוגרפיה > מיני-אלבומים

2019:‏ 7
דיסקוגרפיה > מיקסטייפים

2018: Nasarati
יוון סיפור אהבה

| --- | --- |

כרזת הסרט בישראל
 בימוי:  כריסטופורוס פאפאקליאטיס
 הופק בידי:  קוסטאס סוסולאס מריאלי לאזופולו
 תסריט:  כריסטופורוס פאאפקליאטיס
 עריכה:  סטלה פיליפופולו
 שחקנים ראשיים:  כריסטופורוס פאפאקליאטיס מרינה קָאלוֹגִירוּ מָארוֹ קוֹדוּ יורגוס קונסטדינו מריה סוֹלוֹמוּ
 מוזיקה:  קוסטאס כריסטידיס דימיטרה גלאני
 צילום:  יאניס דַסְקַאלוֹתָ'נָאסִיס
 מדינה:  יוון יוון
 חברת הפקה:  Village Plus Productions Ote TV Alfa TV Universal Music Greece
 חברה מפיצה:  Village Films
 הקרנת בכורה:  29 בנובמבר 2012 (יוון)
 משך הקרנה:  111 דקות
 שפת הסרט:  יוונית
 סוגה:  דרמה רומנטית
 הכנסות:  $4,301,754
 תרגום לעברית:  ויויאן ויטלר
 דף הסרט ב־IMDb
יוון סיפור אהבה (ביוונית: ...Av, קרי: אָן...; בתרגום לעברית: אִם...) הוא סרט דרמה רומנטית יווני משנת 2012, שכתב וביים כריסטופורוס פאפאקליאטיס. זהו סרט הביכורים של פאפאקליאטיס כבמאי קולנוע, אחרי שנים של התמקדות בטלוויזיה. הוא גם משחק בתפקיד הראשי הגברי (דימיטריס), ואיתו מרינה קָאלוֹגִירוּ בתפקיד הראשי הנשי (כריסטינה). בתפקידי משנה: מָארוֹ קוֹדוּ, יורגוס קונסטדינו, מריה סוֹלוֹמוּ ות'מיס בזאקה.
העלילה מתרחשת באתונה על רקע המשבר הכלכלי והידרדרות הביטחון התעסוקתי והאישי ביוון, ומתפצלת מסצנת פתיחה אחת לשני צירי זמן מקבילים. הסרט זכה בשנת 2013 בפרסי האקדמיה היוונית לקולנוע בקטגוריות הסאונד הטוב ביותר והעריכה הטובה ביותר.
עלילה > אקספוזיציה

שנת 2009. דימיטריס, רווק מושבע בן 33,  עובד כבמאי באולפן המפיק סרטוני פרסומת, ומתגורר בדירת שתי קומות ברובע פלאקה (אנ') שבאתונה, ביחד עם כלבת רועה גרמני ששמה 'בדידות' (ביוונית: Μοναξιά, קרי: מוֹנַקְסְיָה). בשעת ערב מאוחרת, 'בדידות' דורשת לצאת לטיול לילי כדי להשתין. ההחלטה של דימיטריס אם לצאת או להישאר בבית, משפיעה על גורלו ומתפתחת לסיפור חיים שונה. סצנות דומות או חופפות, שוזרות את שני הסיפורים זה בזה באמצעות עריכה צולבת, מסך מפוצל (אנ') או תנועת טילט של המצלמה. עם כל תפנית בעלילה מוצג קטע קישור על ידי זוג קשישים הנשואים שנים רבות, אֵלֵנִיצָה ואנדונאקי קוֹקוֹבִיקוֹס, המדברים אל המצלמה, ומשוחחים או מתווכחים ביניהם על מערכות יחסים, גורלות, אהבות, פרידות, אובדן ורגעים המשנים חיים.
ליהוק

| שחקנים | דמויות |
| --- | --- |
כריסטופורוס פאפאקליאטיס: דימיטריס
מרינה קאלוגירו (יוו'): כריסטינה
מארו קודו (יוו'): אלניצה קוקוביקוס
יורגוס קונסטדינו (יוו'): אנדונאקי קוקוביקוס
מריה סולומו (אנ'): מריה, המאהבת של דימיטריס
פאניס מוראטידיס (אנ'): יורגוס, בעלה של מריה
טאסוס יורדנידיס: יאניס, לשעבר בן-זוגה של כריסטינה
וסיליס חראלאמבופולוס: וסיליס, נהג משאית קירור
ת'מיס בזאקה (יוו'): אמא של דימיטריס
אקילאס קראזיסיס: פנאיוטיס, בעל אולפן הפקות
אִיוֹלִי אנגלופולו: אלני בגיל 3
אנת'י אוולינה: אלני בגיל 8
טאקיס ספירידאקיס (יוו'): סְפּירוֹס, מוזג בבר
ורה חַאדְזיאקוֹבוּ: קטרינה, המטפלת באימו של דימיטריס
הפקה > פיתוח

השחקנית מארו קונדו והשחקן יורגוס קונסטדינו, המגלמים את אלניצה ואנדונאקי קוקוביקוס, משחזרים למעשה דמויות שגילמו בשנת 1965, בקומדיה "Η δε γυνή να φοβήται τον άνδρα" (בתרגום חופשי: "והאישה תירא את בעלה" (אנ')), בבימויו של יורגוס צאוולאס (אנ') שנפטר בשנת 1976. סצנות מהסרט המקורי אף נראות מוקרנות בטלוויזיה בסרט זה. הבמאי פאפאקליאטיס הסביר, שליהוק זה מבטא את הרעיון הסמלי שבבסיס הסרט, ובו דור קודם מעביר את השרביט לדור הבא דווקא בתקופה שבה נדמה שהדברים חוזרים אחורה בזמן. על מנת להשתמש בדמויות ובקטעים מהסרט המקורי, קיבל פאפאקליאטיס את אישור ת'אנוס צאוולאס, בנו של הבמאי ומחזיק זכויות היוצרים על הסרט מ-1965, לפי חוזה שנחתם ביניהם.
פאפאקליאטיס החל לכתוב את התסריט בקיץ 2011, וסיים את המלאכה באוקטובר באותה שנה. היה בכוונתו לסיים את התסריט ולהתחיל בהפקה עוד קודם, אך הדבר נמנע ממנו מכיוון שבאותה עת הוא שיחק במחזה התיאטרון "אמדאוס", בו גילם את וולפגנג אמדאוס מוצרט .
הפקה > צילומים

הסרט כולו צולם באתונה. שלב הצילומים החל ב-2 באפריל 2012 ונמשך כשלושה חודשים, בעיקר באתרים אותנטיים ברובע פלאקה שלמרגלות האקרופוליס.
הפצה והכנסות

הסרט יצא לבתי הקולנוע ביוון ב-29 בנובמבר 2012, מכר 531,547 כרטיסים, ובכך היה לסרט השני הרווחי ביותר בשנת 2012, אחרי "סקייפול", והסרט היווני השני הרווחי ביותר בעשור השני של המאה ה-21, אחרי "אהבה יוונית", אף הוא סרט של כריסטופורוס פאפאקליאטיס.
"יוון סיפור אהבה" פתח את פסטיבל הקולנוע היווני ה-20 שהתקיים באוקטובר-נובמבר 2013 בבריזבן, אוסטרליה, והוקרן בפסטיבלי קולנוע נוספים, אך לא יצא בהפצה בין-לאומית. כמו כן התקבל הסרט לתחרות פרס גלובוס הזהב לשנת 2013, אך לא נכנס לרשימת חמשת סרטי שלב הגמר של התחרות.
ב-2017 רכשה חברת הפקות טורקית את התסריט, ובשנת 2019 יצא רימייק טורקי בשם "Bir Ask Iki Hayat " (בעברית: "אהבה אחת, שני חיים").
ביקורות

גידי אורשר נתן לסרט דירוג 6/10, וכתב באתר האינטרנט שלו, שעל אף שפאפאקליאטיס מנסה לשמור על היגיון פנימי, הבעיה בסרט היא נקודות השקה ומעברים לא מוסברים בין שני הסיפורים, המשאירים את הצופה נבוך ומתוסכל, ומדובר בסרט בוסר מבולבל ויומרני בהשוואה לסרטים מכוננים בסוגת היקומים המקבילים: "דלתות מסתובבות" (פיטר הויט), "כוחו של מקרה" (אנ') ואף "חייה הכפולים של ורוניק" (אנ'), שניהם של קשישטוף קישלובסקי. נחום מוכיח כתב שסגנונו של פאפאקליאטיס נגיש, זורם וסוחף, וסך הכל מדובר בסרט לא רע, אך נוסחתי מדי ומתחנף, ולא מאתגר את הקהל. אורי קליין כתב ב"הארץ" שזהו סרט יומרני שלא תובע מהצופים יותר מדי ואמירותיו צפויות, ובכל זאת אפשר ליהנות ממנו.
באתר "Movies LTD" היווני, קיבל הסרט דירוג 5/5, ובביקורת נכתב שהיה אפשר לומר שמדובר בהפקה היוונית המעוררת השראה ביותר של המאה ה-21, אלמלא היינו רואים את גווינת' פלטרו מחמיצה או תופסת את הרכבת ב"דלתות מסתובבות", ואת יו גרנט פוגש את ג'וליה רוברטס ב"נוטינג היל". אבל אפשר יותר מלסלוח לפאפאקליאטיס משום שהוא במאי מוכשר, וראויה לציון יכולתו להעתיק אוסף של סצנות קלישאתיות לתוך סרט יחיד, מה שעושה אותו ל"גנב מוכשר". באתר "Movies to See or Not" קיבל הסרט דירוג 5/10, ונכתב שמבחינת הבימוי, התוצאה אחידה וטובה מאד, אחרי שמתאוששים מההלם של תסריט שכמו הועתק מסרטים כגון "מחילת הארנב", "דלתות מסתובבות", "חייה הכפולים של ורוניקה", "נוטינג היל" ו"כשהארי פגש את סאלי", ואפילו וונג קאר-ויי (אנ') יהיה במצב קשה עם "מצב רוח לאהבה" שלו. פאפאקליאטיס רוצה להפוך אופרת סבון לאמנות גבוהה, אבל דיאלוגים נדושים ותערובת של ענייני בגידות עם משבר כלכלי, מביאים תוצאה משעממת למדי. גם מבקר הקולנוע סטאוורוס גאנוטיס מזהה קווי דמיון עם סרטים כמו "דלתות מסתובבות" ו"כוחו של מקרה", דבר שלדעתו גובל בפלגיאט של ממש, אבל לזכותו של פאפאקליאטיס נזקפת יכולתו להניע את המצלמה ולשחרר אותה בטכניקות נכונות, כך שהתסריט צובר נקודות במקום אחד, ומאבד נקודות במקום אחר, והמבקר מגדיר את הסרט "בסדר".
פרסים

| פרס | קטגוריה | תוצאה | מקור |
| --- | --- | --- | --- |
| פרסי האקדמיה היוונית לקולנוע 2013 | העריכה הטובה ביותר | זכייה |  |
| פרסי האקדמיה היוונית לקולנוע 2013 | הסאונד הטוב ביותר | זכייה |  |
| פרסי האקדמיה היוונית לקולנוע 2013 | הסרט הטוב ביותר | מועמדות |  |
| פרסי האקדמיה היוונית לקולנוע 2013 | סרט הביכורים הטוב ביותר לבמאי | מועמדות |  |
הערות שוליים

1 2 3 4 5  Ζουμπουλάκης, Γιάννης. Ο Χριστόφορος Παπακαλιάτης σκηνοθετεί στον κινηματογράφο. TO BHMA. 10 Μαΐου 2012
↑  WHAT IF.... Cineuropa. Retrieved June 6, 2021
↑  שמות חיבה מקובלים ביוונית לשמות 'אלני' ו'אנדוניס'
↑  Yorgos Tzavellas (1916–1976). IMDb. Retrieved June 6, 2021
↑  Filming Locations. IMDb. retrieved June 6, 2021
↑  Cinema: Αν... (What If) του Χριστόφορου Παπακαλιάτη (2012)/ My Film. Retrieved June 6, 2021
↑  Δεκαετία 2010-2019: Αυτές είναι οι 20 πιο εμπορικές ταινίες στο ελληνικό box office. Flix. 30 Δεκεμβρίου 2019
↑  Box Office: Τελικό Box Office εισιτηρίων στην Ελλάδα για το 2010. My Film. Retrieved June 6, 2021
↑  Papathanasiou, Maria. The Delphi Bank 20th Greek Film Festival Opens in Australia. Greek Reporter, October 26, 2013. Retrieved June 6, 2021
↑  Bir Ask Iki Hayat (2019). Binged. retrieved June 6, 2021
↑  Bir Ask Iki Hayat. IMDb. retrieved June 6, 2021
↑  אורשר, גידי. "יוון סיפור אהבה" – יומרני ומבולבל, 6 בסולם אורשר. סולם אורשר, 26 במרץ 2019. אוחזר ב-7 ביוני 2021
↑  מוכיח, נחום. יוון סיפור אהבה. באתר "הבמה", 26 במרץ 2019. אוחזר ב-7 ביוני 2021
↑   קליין, אורי, "יוון סיפור אהבה": הרעיון נשמע מעניין יותר על הנייר, באתר הארץ, 10 במרץ 2019
↑  Αν... - Review / Κριτική. Movies LTD. 29 Νοεμβρίου, 2012
↑  Av.... Movies to See or Not. 13 Δεκεμβρίου 2012
↑  Γανωτής,  Σταύρος. Αν…. Filmy. 26 Μαρτίου 2016
↑  What If... (2012) Awards. IMDb. Retrieved June 6, 2021
הגנה מפני כטב"מים
ארצות הברית

אחד מהפרויקטים הבולטים בתחום כיום הוא ה-HEL MD, קיצור של High Energy Laser Mobile Demonstrator, פרויקט משותף לצבא ולחברת בואינג. ה-HEL MD הוא נשק לייזר המותקן על רכב כבד, ומטרתו להפיל כטב"מים, וגם רקטות, פגזי ארטילריה ופצצות מרגמה ועוד. בואינג הודיעה כי המערכת נוסתה והצליחה להפיל כטב"מים ופגזי מרגמה בקוטר 60 מ"מ באתר הניסוי בפלורידה.
ארצות הברית ממשיכה בחיפוש אחר הפלטפורמה היעילה ביותר כדי ליירט כלי טיס בלתי מאוישים החודרים לשטחה וכדי להגן על גבולותיה. מהנדסים במרכז למחקר, פיתוח והנדסה של צבא ארצות הברית בניו ג'רזי, Picatinny Arsenal, הדגימו בהצלחה פלטפורמה חדשה נגד כטב"מים, במסגרתה יורטו שני כטב"מים ממרחק של קילומטר אחד. נשק זה משלב שני תותחי Bushmaster 50 מ"מ אשר מותקנים על למשאית צבאית טקטית כבדה (HEMTT). הסוללות הללו יורות עשרה צרורות קליעי פלדה עטופים בסגסוגות טנטלום-טונגסטן, המשמידים את המטרה המתקרבת (כטב"ם, פצצת מרגמה או טיל). הקליעים של הנשק יכולים להיות מונחים באופן פאסיבי בעודם באוויר, תוך שימוש באותות מכ"ם, על מנת לוודא כי הם יפגעו במטרתם. ההדגמה הסופית של השק זה בוצעה בסוף חודש אוגוסט 2015, ובמהלכה יירטה המערכת כטב"מים מדגם Griffon Outlaw.הנשק נמצא בשלב האבטיפוס.
בריטניה

בעשור השני של המאה ה-21 הועלו חששות רבים על ידי מומחי ביטחון כי טרוריסטים עלולים להשתמש בכטב"מים המכילים חומרי נפץ על מנת לתקוף אזורים ציבוריים. שלוש חברות טכנולוגיה בריטיות, Blighter Surveillance Systems, Chess Dynamics ו-Enterprise Control System שילבו כוחות כדי לפתח מערכת הגנה משולבת מפני מל"טים (AUDS) כדי ללחום באיום הגובר והולך אותו מציבים הרחפנים והכטב"מים הזעירים.
לפי Yahoo Finance, מערכת ההגנה המשולבת מפני מל"טים משלבת מכ"ם, מערכת אלקטרו-אופטית מיוצבת מתוצרת Chess Dynamics, מצלמות אינפרא אדום ואור יום ומערכות מחשב נוספות. מטרת המערכת החדשה לגלות, לעקוב, לסווג ולנטרל כטב"מים בטווח של עד 8 ק"מ. מערכת ה-AUDS יעילה גם כנגד מל"טים זעירים. לפי צוות ה-AUDS, הטכנולוגיה נבדקה היטב בקוריאה הדרומית, לאורך 250 הק"מ של האזור המפורז, שם התקינו מערכות מכ"ם של חברת Blighter לפני מספר שנים. במרץ 2015, צוות ה-AUDS השתתף בניסויים של מגוון ספקים בצרפת. בניסויים אלה זכתה המערכת הוכחה מוצלחת בגילוי ונטרול מגוון של כטב"מים זעירים, קומפקטיים וסטנדרטיים. מערכת ה-AUDS מיועדת להגן מפני פעולות כטב"מים באזורי גבול מרוחקים או באזורים עירוניים. ניתן להפעיל אותה מעמדה נייחת או מפלטפורמה ניידת.
המשטרה הבריטית מתכננת גם לעשות שימוש בטכנולוגיית איתור ושיבוש כלי טיס בלתי מאוישים (כטב"מים) באירועים ציבוריים גדולים אשר נתונים תחת סיכון של מתקפת טרור. מערכת ההגנה נגד כטב"מים עושה שימוש במצלמות על מנת לאתר כטב"מים, ואם יש בכך צורך, היא יכולה לשבש את אותות הרדיו שבעזרתם נשלטים כלים אלה תוך 15 שניות בלבד.
בעוד הטכנולוגיה נראית מבטיחה, הפתרון הזה אינו חסין לגמרי מבעיות. מערכות אוויריות בלתי מאוישות מתקדמות, מהסוג שטרוריסטים צפויים לרכוש, יכולים לטוס ולבצע משימות באופן חצי-אוטונומי או אוטונומי לגמרי. יתרה מזאת, עם מספר שינויים שייעשו בהם, הכטב"מים בהם נעשה שימוש יוכלו בקלות לתקשר על גבי תדרים שאינם מהווים מטרה לשיבוש. על מנת להבטיח כראוי שלא נעשית תקשורת רדיו עם כטב"מים בשום אופן, המשטרה תצטרך לשבש את התקשורת בכל תדרי הרדיו כולם. פעולה כזו עלולה לגרום לכך שהמוני אנשים יאבדו את היכולת להשתמש בטלפונים הניידים שלהם.
יפן

משטרת טוקיו פרסמה כי החלה להפעיל רחפן גדול שמצויד ברשת גדולה, להתמודדות עם רחפנים מאיימים שמפעיליהם עוברים על החוק. הרחפן של משטרת טוקיו הוא מדגם Spreading Wings S900 הגדול שיכול לשאת גם את הרשת וגם את רחפני הצילום הנפוצים בשוק. הפתרון הזה יעיל רק נגד רחפנים קטנים.
ישראל

לישראל מערכות הגנה אווירית מבצעיות שמסוגלות ליירט גם כטב"מים. מערכות אלה כוללת את כיפת ברזל וסוללות MIM-104D פטריוט ("יהלום") משודרגות. במבצע צוק איתן הפילה סוללת "יהלום" של מערך ההגנה האווירית שני כטב"מים ששיגר חמאס, ומאוחר יותר יירטה סוללת "יהלום" אחרת כטב"ם שחדר מסוריה. במבצע שומר החומות יירטו סוללות "כיפת ברזל" מספר כטב"מים מדגם אבאביל שחדרו מעזה לישראל. בנוסף לכך, יורט כטב"ם איראני שחדר לישראל באזור בקעת הירדן.. במרץ 2021, זוג מטוסי "אדיר" (F35), הפילו כטב"ם ששוגר מאיראן.
בנוסף ישראל מפתחת מערכת בשם drone guard שאמורה לשבש את פעילות הטיסה של הכטב"ם ולגרום לו להיכבות ולבצע נחיתת אונס או לחזור לנקודת ההתחלה. בנוסף, מפותחות מערכות ליירוט כטב"מים בלייזר כגון מגן אור ולהב אור.
במסגרת הלחימה בחזית הצפונית במלחמת חרבות ברזל יירטה ישראל כטב"מים רבים ששיגר חזבאללה. רוב הכטב"מים יורטו על ידי מערכת כיפת ברזל. כטב"מים שחמקו ממערך ההגנה האווירית יורטו על ידי מסוקי ה-AH-64 אפאצ'י. כטב"מים ששוגרו ממדינות רחוקות כגון תימן, עיראק או איראן יורטו גם על ידי מטוסי קרב.. כתחקיר מהמלחמה, הוחלט שתחום ההגנה מפני כטב"ם מחייב שיפור. החיזבאללה הצליח לתקוף עם כטב"ם נפץ את בסיס האימונים של חטיבת גולני ליד בנימינה ובמסגרת תקיפה זו נפגעו עשרות חיילים. בנוסף, החיזבאללה הצליח לפגוע במגורי ראש הממשלה בקיסריה ולתקוף בהצלחה (מבחינתו) מספר מטרות ספורדיות באזור נהריה, רמת הגולן, חורפיש ומקומות נוספים. חדירות הכטב"ם גורמות גם להפעלה של סירנות באזורים מאוד גדולים ובהתאמה, להפרעה ניכרת לאורחות החיים של האזרחים (מכיוון שבניגוד לרקטות, מקום נפילתם לא ידוע). ישראל משקיעה בנושא משאבים ניכרים והיא מפתחת מערכות גילוי, זיהוי, הפלה, מיגון פסיבי והתרעה בקנה מידה ארצי. בין השאר, ישראל מצטיידת במכ"מים רבים, במערכות גילוי אלקטרו-אופטיות, במערכות גילוי אקוסטיות, במערכות זיהוי מסוגים שונים, ברחפנים מיירטים, בנשק קליעי ובכלל זה בתותחי נ"מ, כולל M61 וולקן, במערכות הגנה רכה ממספר סוגים, בתותחי לייזר ובאמצעים נוספים. חברות פעילות בתחום כוללות את רפאל מערכות לחימה מתקדמות, תעשייה אווירית, אלביט מערכות, ראדא, אלישרא, וורפל, סנטריקס, D-Fend, דיפנסינק וחברות רבות נוספות.
סין

גם סין ערכה ניסויים עם מערכות לייזר נגד כטב"מים.
רוסיה

רוסיה משדרגת את מערכת ההגנה האווירית לטווח קצר Pantsir-S, ומוסיפה לה יכולת יירוט כלי טיס בלתי מאוישים. מערכת ה-Pantsir-S כוללת רכב ועליו מכ"ם בקרת ירי, חיישנים אלקטרו–אופטיים, שני תותחי 30 מ"מ ועד ל-12 טילי 57E6 מונחים לטווח קצר. המערכת מותאמת להתמודדות עם מטרות זריזות שטסות בגובה נמוך
הערות שוליים

↑  הפל את המל"ט, באתר "i-HLS",‏ 15 במרץ 2014
↑  תותח הלייזר החדש של צבא ארצות הברית מפיל כטב"מים, באתר "i-HLS",‏ 10 בספטמבר 2014
↑  נשק אמריקני חדש נגד כטב"מים, באתר "i-HLS",‏ 21 באוקטובר 2015
↑  נחשפה מערכת הגנה מפני מל"טים, באתר "i-HLS",‏ 25 במאי 2015
↑  בריטניה תפעיל טכנולוגיה לשיבוש כטב"מים באירועים המוניים, באתר "i-HLS",‏ 8 בינואר 2016
↑  כך 'ידוגו' היפנים רחפנים של מחבלים ועבריינים, באתר כיכר השבת
↑  גיא ורון, כתב בצפון, ‏תיעוד בלעדי: צה"ל יירט מזל"ט בגבול עם סוריה, באתר ‏מאקו‏, 31 באוגוסט 2014
↑  כיפת ברזל מיירטת כטב"מים, באתר "i-HLS",‏ 13 ביולי 2015
↑  יוני בן מנחם, מוחמד דף מנסה להפתיע את ישראל
↑  יואב זיתון, אחיה ראב, תקרית חריגה: הופל מל"ט שחדר מבקעת הירדן, באתר ynet, 18 במאי 2021,
נתניהו חשף: "איראן שלחה מל"ט חמוש לתוך ישראל", באתר סרוגים, ‏20 במאי 2021
נתניהו: כלי הטיס שהופל בעמק המעיינות - מל"ט חמוש ששלחה אירן
↑  סרטי כוונת של מטוסי ה"אדיר"
↑  התעשייה האווירית מצטרפת למאמץ ההגנה מפני כטב"מים, באתר "i-hls", ‏ 4 בפברואר 2016
↑   איך הפך האפאצ'י לצייד כטב"מים, והאם הוא באמת טוב בזה?, סרטון בערוץ "Calcalist | כלכליסט", באתר יוטיוב (אורך: 05:25).
↑  סין ערכה ניסוי במערכת לייזר נגד כטב"מים, באתר "i-HLS",‏ 8 בנובמבר 2015
↑  רוסיה מפתחת מערכת הגנה חדשה נגד מל"טים, באתר "i-HLS",‏ 24 בדצמבר 2013
ממשלת המעבר הסורית

| --- | --- |
 סמל המדינה בו נעשה שימוש בפועל
 מידע כללי
 8 בדצמבר 2024 – הווה (93 ימים) 
 ראש ממשלת סוריה:  מוחמד אל-בשיר 
 מפלגה שולטת:  היאת תחריר א-שאם
 מספר שרים:  22
 הקבינט הקודם:  ממשלת ההצלה הסורית (אנ')   סוריה (1980–2024) מוחמד ראזי אל-ג'לאלי
 www.pministry.gov.sy
 
ממשלת המעבר הסורית היא ממשלה זמנית שהוקמה בדצמבר 2024 בדמשק על ידי האופוזיציה הסורית בעקבות הפלת משטר אסד ויציאתו של נשיא סוריה לשעבר, בשאר אל-אסד, לגלות.
ב-8 בדצמבר 2024, שעות לאחר ניצחון האופוזיציה, הסכים מוחמד ראזי אל-ג'לאלי, ראש ממשלת סוריה היוצא, להוביל את ממשלת המעבר בתפקיד זמני. למחרת העביר מוחמד ראזי את השלטון למוחמד אל-בשיר, ראש ממשלת ההצלה הסורית. ב-10 בדצמבר הכריזה ממשלת המעבר כי כהונתה תימשך עד 1 במרץ 2025, וכי כל שרי ממשלת המעבר הסורית ימשיכו לכהן באותם תפקידים במסגרת ממשלת המעבר החדשה.
הקמה

מנהיג היאת תחריר א-שאם אחמד חוסיין א-שרעהצהיר בטלגרם כי מוסדות הממשל הציבורי הסוריים לא ייתפסו מיד בכוח, אלא יוחזקו זמנית על ידי ראש ממשלת סוריה במשטר אסד מוחמד ראזי אל-ג'לאלי, עד להשלמת המעבר הפוליטי במלואו. ראזי הכריז בסרטון כי בכוונתו להישאר בדמשק ולשתף פעולה עם העם הסורי, והביע תקווה שסוריה תהפוך ל"מדינה נורמלית" ותתחיל לקיים דיפלומטיה עם מדינות אחרות. אל-ג'לאלי ציין כי הוא נכון "להושיט יד" לכל המפלגות בסוריה כולל ארגוני אופוזיציה והכורדים בסוריה.
האדי אל-בחרה, נשיא הקואליציה הלאומית של כוחות המהפכה והאופוזיציה הסוריים, אמר כי נדרש פרק זמן של 18 חודשים כממשלה זמנית לצורך יצירת "סביבה בטוחה, נייטרלית ושקטה" לקראת בחירות חופשיות. פרק זמן זה כולל שישה חודשים לגיבוש חוקה חדשה. לדברי אל-בחרה, המעבר צריך להיעשות בהתאם להחלטה 2254 של מועצת הביטחון של האו"ם.
מדיניות > רפורמות כלכליות

שר הכלכלה, באסל עבדול עזיז, הצהיר כי ישנן תוכניות לעבור ממודל כלכלי הנשלט ברובו על ידי המדינה לכלכלה חופשית יותר, כולל ליברליזציה של פיקוח היבוא-יצוא. במסגרת זו רישום בלשכות המסחר של דמשק ייחשב כהרשאה מספקת לייבוא סחורות, ולא יידרשו עוד אישורים מהבנק המרכזי של סוריה. מנהלי עסקים סוריים שהתראיינו לרויטרס הגדירו את השינויים המובטחים כמעודדים.
הממשלה הצהירה כי השקעה בשיקום תהיה בעדיפות עליונה, לאור הנזקים העצומים שנגרמו במלחמת האזרחים, המוערכים בעשרות מיליארדי דולרים. מקור בבנק המרכזי ושני מקורות מבנקים מסחריים מסרו לרויטרס כי ב-10 בדצמבר ייפתחו הבנקים מחדש וכי הצוותים זומנו לחזור לעבודתם. משרד הנפט והמשאבים המינרליים הורה לעובדיו לשוב לעבודה באותו יום, ודויטשה וולה דיווח כי המשרד הבטיח כי "יינתן סידור הגנה להבטחת ביטחונם".
משרד התחבורה בממשלת המעבר הודיע על פתיחה מחודשת של המרחב האווירי הסורי לתנועה אווירית, והוסיף כי יודיע על חידוש פעילותם של נמלי התעופה הבינלאומיים בדמשק ובחלב בהקדם.
מדיניות > רפורמות מנהליות

ממשלת המעבר החלה ביישום רפורמות מנהליות מייד לאחר שלקחה את השליטה בדמשק. מוחמד יסר ע'זאל, מממשלת הההצלה הסורית, מונה לפקח על ארגון מחדש של מחוז דמשק, מתוך כוונה לכהן כיו"ר מועצת העיר. הממשל החדש החל בבחינת תפקודי המחלקות הציבוריות ובטיפול בבעיות חוסר יעילות בירוקרטית שירש מהממשלה הקודמת.
הרפורמות הראשוניות התמקדו בפישוט שירותי הממשל ובטיפול בשחיתות. הרשויות הזמניות איתרו מחלקות ומשרות מיותרות, כולל חלוקות מינהליות כפולות. הממשלה החדשה שמה דגש על דיגיטציה של שירותים, והביאה כדוגמה את תהליכי הנפקת תעודות הזהות שכבר יושמו באידליב. כמו כן, החל הטיפול במשרות פיקטיביות ובשחיתות מערכתית שהתפתחו תחת הממשל הקודם, שבו עובדי ממשלה השתכרו כ-25 דולר לחודש; בממשלה החדשה נקבע ששכר המינימום יעמוד על 100 דולר.
המעבר המינהלי כלל פגישות בין ראשי המחלקות היוצאים ובין הפקידים החדשים, במטרה להבין ולשפר את מבני הבירוקרטיה הקיימים. ראש הממשלה מוחמד אל-בשיר קיים פגישות בין שרי ממשלת ההצלה וגורמים רשמיים מהמשטר הקודם כדי להקל על העברת הסמכויות לממשלת המעבר הזמנית. ממשלת המעבר כוללת בכירים רבים ממחוז אידליב. שוטרים מאידליב הובאו לדמשק כדי לכוון את התנועה.
מדיניות > מעבר חוקתי

דובר ממשלת המעבר מסר לסוכנות הידיעות הצרפתית (AFP) כי במהלך כהונתה בת שלושת החודשים תישאר החוקה מושעית, וכך גם הפרלמנט. עוד צוין כי תוקם "ועדה משפטית וזכויות אדם" שתבחן את החוקה בטרם עריכת תיקונים. א-שרע אמר לאל-ג'זירה כי אופי השלטון ידון בין קבוצת מומחים ולאחר מכן יתקיימו בחירות ציבוריות כדי להכריע בנושא.
מדיניות > יחסי חוץ

לאחר נפילת בשאר אל-אסד, שבו ממשלות מצרים, עיראק, ערב הסעודית, איחוד האמירויות הערביות, ירדן, בחריין, עומאן, טורקיה ואיטליה לנהל משלחות דיפלומטיות בסוריה, לאחר שממשלת המעבר קיבלה הבטחות מקטר לפתוח מחדש את השגרירויות. האמריקאים אף הם ניהלו מגעים עם הממשלה.
חברים

| תיק | המכהן | סיעה | מאז |
| --- | --- | --- | --- |
| ראש הממשלה | מוחמד אל-בשיר | היאת תחריר א-שאם/ממשלת ההצלה הסורית | 10 בדצמבר 2024 |
| הגנה | מרהף אבו קסרה | היאת תחריר א-שאם/ממשלת ההצלה הסורית | 21 בדצמבר 2024 |
| פנים | מוחמד עבדול רחמן | היאת תחריר א-שאם/ממשלת ההצלה הסורית |  |
| משפטים | שאדי אל-וויסי | היאת תחריר א-שאם/ממשלת ההצלה הסורית |  |
| כלכלה | באסל עבדול עזיז | היאת תחריר א-שאם/ממשלת ההצלה הסורית |  |
| חקלאות והשקיה | מוחמד אל-אחמד | היאת תחריר א-שאם/ממשלת ההצלה הסורית |  |
| מידע | מוחמד אל-עומר | היאת תחריר א-שאם/ממשלת ההצלה הסורית |  |
| אווקף (הקדשות דתיות) | חוסאם חאג' חוסיין | היאת תחריר א-שאם/ממשלת ההצלה הסורית |  |
| בריאות | מאזן דוחאן | היאת תחריר א-שאם/ממשלת ההצלה הסורית |  |
| חינוך | נאזיר אל-קאדרי | היאת תחריר א-שאם/ממשלת ההצלה הסורית |  |
| השכלה גבוהה | עבד אל-מונעים עבד אל-חאפז | היאת תחריר א-שאם/ממשלת ההצלה הסורית |  |
| פיתוח | פדי אל-קאסם | היאת תחריר א-שאם/ממשלת ההצלה הסורית |  |
| מינהל מקומי וסביבה | מוחמד מוסלם | היאת תחריר א-שאם/ממשלת ההצלה הסורית |  |